АҞӘА, хәажәкыра 26 — Sputnik. Алхрақәа аҩбатәи ртур амҩаԥысра иаҿуп. Бжьаратәла рыбжьы рҭихьеит 43,6% алхыҩцәа. Sputnik асааҭ 15: 00 азтәи адыррақәа рыла рыбжьы рҭихьеит:
Гәдоуҭа араион — 58,8%. Гал араион — 58,2%. Очамчыра араион – 45,1%. Гәылрыԥшь араион — 41,6%. Тҟәарчал араион — 40,6%. Аҟәа араион — 40,3%.
Аԥсны аҳҭнықалақь аҟны рыбжьы рҭихьеит 33,6%. Гагра ақалақь аҟны — 30,6%.
Sputnik акорреспондент Тамшьынтәи иааицҳауеит амш раԥхьатәи ахәҭа азы рыбжьы шырҭихьоу 536-ҩык алхыҩцәа.
Алхратә ҭыԥ аҟны хылаԥшра руеит азинхьчаратә органқәа рхаҭарнакцәа.
Ақыҭа Ахада Вадик Занҭариа иажәақәа рыла ихадароу ажәлар ирыхәо ауаа ралхроуп.
"Зегьы еибадыруа ҳауп. Ииааилакгьы атәыла дахәо дҟалааит", — иҳәеит иара.
Аԥсны Жәлар Реизарахь алхрақәа актәи ртур мҩаԥысит хәажәкыра 12 рзы 35 алхратә ҭыԥқәа рҿы. Дииааит ҳәа дыԥхьаӡан 50% + 1 бжьы зауз акандидат.
Ариаҟара бжьы иқәгылаз акандидатцәа рҟынтәи аӡәгьы имоузар, аҩбатәи атур мҩаԥгахон. Алхрақәа шьақәгылеит ҳәа иазыԥхьаӡахон абжьыҭиҩцәа рааира 25% артәазар.
Абжьыҭирақәа реихшьаалала Аԥсны ҩажәи ҩба алхратә округ аҟны абжьыҭирақәа аҩбатәи ртур мҩаԥысыр акәхеит, Гәдоуҭатәи алхратә ҭыԥ жәибжь аҟны аиҭалхра мҩаԥгахоит лаҵарамзазы.